El ple de l'Ajuntament de Sagunt aprova una moció «en defensa de la qualitat democràtica»
03 de maig 2024

![](/media/e2wm1hgk/img_1524-c.jpg?width=850&height=566.6666666666666)

L'Ajuntament de Sagunt ha aprovat, en la sessió del ple de maig celebrada ahir, una moció de Compromís «**en defensa de la qualitat democràtica, l'educació, la memòria històrica, la transparència i la independència periodística**». La moció, presentada pel portaveu de Compromís, Pepe Gil, va ser votada a favor pel PSOE, Compromís i EU; en contra per PP i Vox; i IP es va abstindre.

El text aprovat pel ple recull deu acords en els quals s'insta la Generalitat Valenciana perquè actue en cinc apartats: educació, Àpunt, memòria democràtica, transparència i corrupció.

En primer lloc, la moció reclama a la Generalitat Valenciana «**a continuar desenvolupant la Llei 4/2018, per la qual es regula i promou el plurilingüisme en el sistema educatiu valencià**». A més de garantir l'ensenyament en valencià i del valencià, mitjançant l'augment progressiu dels continguts en llengua pròpia i en primera llengua estrangera en l'educació valenciana per a aconseguir el ple domini de les dos llengües oficials i una primera llengua estrangera en finalitzar l'escolarització pública.

D'altra banda, recull que el Consell mantinga la llei de creació d’Àpunt en el seu redactat actual i garantisca la necessitat de majories reforçades per al control de l'ens de comunicació pública, garantint la seua independència i llibertat periodística. També insta a mantindre els processos selectius i oposicions ja convocades per a la plantilla de Àpunt per a la garantia d'una plantilla estable i amb llocs de treball digne.

A més, el text continua demanant-li que continue en el desenvolupament de l'actual Llei de Memòria Democràtica, la dignificació de les víctimes, la recuperació de cossos perquè els seus familiars puguen donar-los digna sepultura. A més, «**de perseguir els actes d'exaltació, promoció i apologia del franquisme i el feixisme i a la dignificació i memòria de les seues víctimes**».

Quant a la transparència, el ple insta la Generalitat Valenciana a continuar desenvolupant l'actual Llei de Transparència i Bon Govern de la Generalitat Valenciana, per a l'accés a la informació pública de la ciutadania i per a la garantia de pràctiques ètiques i transparents dels càrrecs públics; i a fer complir eixa llei als parlamentaris que «**fugen de la publicació del seu patrimoni i percepcions tal com mana l'actual legislació**».

Finalment, la moció expressa que la Generalitat continue desenvolupant la Llei de l'Agència de Prevenció i Lluita contra el Frau i la Corrupció de la Comunitat Valenciana, a garantir la seua independència i mantindre la necessitat de majories reforçades per a nomenar els seus membres. A més, de continuar en la persecució de les pràctiques corruptes a les administracions públiques valencianes.

Tal com esmenta el text, esta moció pretén «**parar el que suposa una regressió democràtica sense precedents en la Generalitat Valenciana**». Este acord indica que «**el Consell de la Generalitat, a través dels Grups Parlamentaris Popular i Vox, ha presentat 5 lleis per a tornar arrere una dècada i acabar amb els avanços dels últims anys**».

![](/media/ufsli5tw/img_1375-c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/el-ple-de-l-ajuntament-de-sagunt-aprova-una-mocio-en-defensa-de-la-qualitat-democratica/ "Facebook")
*   [](http://twitter.com/share?url=https://aytosagunto.es/va/actualitat/el-ple-de-l-ajuntament-de-sagunt-aprova-una-mocio-en-defensa-de-la-qualitat-democratica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-de-l-ajuntament-de-sagunt-aprova-una-mocio-en-defensa-de-la-qualitat-democratica/ "Linked In")
*   [](mailto:?body=https://aytosagunto.es/va/actualitat/el-ple-de-l-ajuntament-de-sagunt-aprova-una-mocio-en-defensa-de-la-qualitat-democratica/)